|  |  |  |  |
| --- | --- | --- | --- |
| **RAPORTI I VLERËSIMIT TË NDIKIMIT** | |  | |
| **EMËRTIMI I PROPOZIMIT TË POLITIKËS** | Projektligji “Për arbitrazhin” | | |
| **MINISTRIA UDHËHEQËSE** | Ministria e Drejtësisë | | |
| **FAZA E POLITIKËS/VLERËSIMIT TË NDIKIMIT** | Konsultim | | |
| **BURIMI I PROPOZIMIT TË POLITIKËS** | I brendshëm | | |
| **DIREKTIVË/RREGULLORE E BE-së** | Konventa për Njohjen dhe Ekzekutimin e Vendimeve të Huaja të Arbitrazhit.  Konventa Europiane e Arbitrazhit. | | |
| **PUBLIKIMET DHE STRATEGJITË E LIDHURA** | Strategjia Ndërsektoriale e Drejtësisë | | |
| **DATA E KONSULTIMIT PUBLIK** |  | | |
| **DATA E VLERËSIMIT TË NDIKIMIT** | 4.11.2019 | | |
| **A E KA SHQYRTUAR KRYEMINISTRIA VLERËSIMIN E NDIKIMIT?**  **NËSE PO, JEPNI DATËN E SHQYRTIMIT** | Jo | | |
| **NUMRI I VLERËSIMIT TË NDIKIMIT** | 2019-MD-0 | | |
| **TE DHËNA KONTAKTI**  **(EMRI, E-MAIL, NUMRI I TELEFONIT TË PERSONIT TË KONTAKTIT)** | [Alma.Dylgjeri@drejtesia.gov.al](mailto:Alma.Dylgjeri@drejtesia.gov.al) | | |
|  | | | |
| **PJESA 1: PËRMBLEDHJE EKZEKUTIVE**  Përcaktimi i rregullave kombëtare për arbitrazhin është një nga prioritetet e shtetit shqiptar, Këshillit të Ministrave dhe Ministrisë së Drejtësisë në drejtim të konsolidimit të shtetit të së drejtës, garantimin e të drejtave të njeriut, zgjidhjen e mosmarrëveshjeve dhe konflikteve midis shtetit dhe palëve private, apo palëve private me njëra-tjetrën.  Zhvillimi dhe integrimi ekonomik i Shqipërisë i parashtron rendit juridik nevojën për të krijuar një mjedis të sigurtë dhe në drejtim të marëdhënieve tregtare ndërkombëtare ku biznesi apo shteti shqiptar është palë.  Duke parë kuadrin juridik ekzistues dhe rregullimet ligjore që imponohen, si pasojë e detyrimeve që Shqipëria ka marrë nëpërmjet ratifikimit të konventave ndërkombëtare, po shqyrtohet mundësia e rregullimit të situatës juridike lidhur me trajtimin alternativ të mosmarrëveshjeve dhe konflikteve gjyqësore. Në kushtet që realiteti i rendit juridik shqiptar nuk i përgjigjet vlerave që i atribuohen arbitrazhit, si një mjet shumë efektiv në zgjidhjen e mosmarrëveshje. Gjithashtu, po t’i referohemi praktikës gjyqësore në Shqipëri vlen të përmendet se zbatimi i vendimeve të gjykatave që zgjidhin mosmarrëveshje të tregtisë ndërkombëtare përballet me mungesën e një kuadri ligjor bashkëkohor me një jurisprudencë kombëtare të pakonsoliduar. Prandaj, është e rëndësishme dhe përbën prioritet parashikimi sa më bashkëkohor në legjislacionin e brendshëm, por njëkohësisht dhe implementimi në praktikë i metodave alternative të zgjidhjes së mosmarëveshjeve ku ndër më kryesorët është arbitrazhi. Propozimet duhet të jenë në përputhje me programin politik të qeverisë 2017/2021, dhe objektivat specifikë në këtë program. Programi politik i qeverisë 2017/2021 parashikon ndërmarrjen e një reforme në sektorin e shërbimeve publike të ofruara nga profesionet e lira, (noteria, avokatia, ndërmjetësimi) e cila do të synojë shërbime ligjore, sa më cilësore dhe profesionale për qytetarët. Në këtë kuadër do të forcohen kushtet dhe kriteret profesionale për subjektet që e ofrojnë këtë shërbim publik, si dhe forcimi i mekanizmave kontrollues me qëllim shmangien e abuzimeve dhe veprimeve joligjore.  Me qëllim hartimin e dispozitave ligjore të reja, me synimin për të patur një tekst ligjor të unifikuar për fushën e arbitrazhit, janë shfuqizuar nenet e posaçme përkatësisht nenet 400-441 në Kodin e Procedurës Civile me ligjin Nr.112/2013.  Shqipëria ka ratifikuar Konventën për Njohjen dhe Ekzekutimin e Vendimeve të Huaja të Arbitrazhit dhe Konventën Europiane të Arbitrazhit.  Përsa më sipër lidhur me hierarkinë e normave, sipas nenit 116 të Kushtetutës, shfaqet nevoja e hartimit të një akti të brendshëm, që do të shërbejë si burim i së drejtës lidhur me arbitrazhin. Ndër të tjera, kjo nismë ligjore, do të shërbente për të afruar legjislacionin kombëtar me *acquis communautaire.*  Qëllimi kryesor i kësaj nisme është:  a) ruajta e koherencës midis legjislacionit të brendshëm dhe atij ndërkombëtar, lidhur me fushën e arbitrazhit.  b) përmirësimi i procedurave të gjykimit dhe rritja e efikasitetit në trajtimin e konflikteve, për të garantuar respektimin e të drejtave dhe lirive themelore, në përputhje me aktet e Bashkimit Evropian.  c) përcaktimi i rregullave për marrëveshjen e arbitrazhit. Arbitrazhi bazohet në një marrëveshje të vlefshme midis palëve, për të arbitruar, e cila sipas ligjit model UNICITRAL dhe Konventës së Nju Jork-ut, duhet të jetë me shkrim dhe të firmoset nga palët[[1]](#footnote-1).  ç) njohja dhe zbatimi i vendimeve të arbitrazhit.  d) krijimi i një regjimi pozitiv për zbatimin praktik të kësaj nisme. | | | |
| **PËRKUFIZIMI I PROBLEMIT**  *Cili është problemi në shqyrtim dhe cilat janë shkaqet e tij? Pse është e nevojshme ndërhyrja qeverisë?*  Përmes kësaj nisme, synohet t`i jepet zgjidhje disa problemeve ligjore me të cilat është ndeshur në praktikë komuniteti afarist dhe palët private. Lidhur me përkufizimin e arbitrazhit nuk ka një term të përcaktuar zyrtarisht por është e gjithëpranuar se arbitrazhi konsiston në një proçedurë konsensuale të mbështetur në marrëveshjen midis palëve. Arbitrazhi qoftë ai i brendshëm dhe ndërkombëtar ka disa karakteristika specifike. Arbitrazhi është një mëkanizëm konsensual pasi palët janë ato qe duhet të bien dakord me njëri-tjetrin për zgjidhjen e mosmarëveshjeve midis tyre. Çështjet që përbëjnë objektin e marrëveshjes së arbitrazhit gjykohen nga persona privatë të zgjedhur nga vetë palët në mosmarrëveshje. Vendimi i dhënë nëpërmjet procesit të arbitrazhit përbën një vendim detyrues për palët në mosmarrëveshje.  Shkaqet e problemit   * Mungesa e një kuadri të brendshëm ligjor që rregullon arbitrazhin në nivelin kombëtar, u ka pamundësur subjekteve të së drejtës që të gjejnë rrugë alternative për zgjidhjen e mosmarrëveshjeve. Një faktor i rëndësishëm është dhe paqartësia dhe pamjaftueshmëria e kuadrit të brendshëm ligjor. Shfuqizimi i dispozitave përkatësisht nenet 400-441 që rregullojnë arbitrazhin në Kodin e Procedurës Civile, ka lënë një terren vakant dhe ka krijuar vakum ligjor prej vitit 2013. * Qëndrimi tradicional i bizneseve por edhe i shoqërisë shqiptare për t’iu drejtuar gjykatave, në vend të zgjidhjes së mosmarrëveshjeve me metoda të tjera alternative vjen si pasojë e një njohje të ulët juridike. Hartimi dhe zbatimi i ligjeve në një shoqëri është i lidhur ngushtë me vetëdijen juridike të saj. Por gjithashtu arbitrazhi dhe në përgjithësi mënyrat alternative për zgjidhjen e konflikteve përbëjnjë një fenomen të ri dhe mbetet ende i panjohur për shoqërinë shqiptare. * Mungesa e besimit të palëvë për t’i zgjidhur mosmarëveshjet e tyre përmes arbitrazhit. Për shkak të influencës së faktorëve ekonomike-shoqërore të tranzicionit në vëndin tonë, shoqëria shqiptare por kryesisht edhe bizneset karakterizohen nga një mungesë e theksuar e besimit në sistemin e drejtësisë të gjykatave shqiptare. Dhe si pasojë kanë qenë të pakta rastet në të cilat shoqëria shqiptare apo dhe bizneset ti drejtoheshin arbitrazhit për zgjidhjen e mosmarëveshjeve në kushtet që sistemi i drejtësisë sigurohet me vështirsi nga shteti. * Zbatimi i gabuar që ka ndodhur në praktikë i dispozitave të konventave ndërkombëtare për arbitrazhin, duke pasur mungesë të rregullimit të brendshëm.   Në këto kushte është e rëndësishme ndërhyrja e qeverisë, për të korrigjuar këtë moment juridik, duke ndërmarrë një nismë ligjore, e cila të jetë e plotë, shteruese dhe e përshtatshme për situatën. Në nismën që kërkohet të ndërmerret, koncepti qendror është menaxhimi i situatës faktike, bazuar mbi një proces vlerësimi dhe mbështetur në treguesit dinamik që ndryshojnë në kohë. Këto janë arsyet kryesore përse besohet se është e nevojshme ndërhyrja e Këshillit të Ministrave, për zgjidhjen e kësaj situate dhe gjetjen e rrugëve ligjore për problemet që janë hasur. | | | |
| **OBJEKTIVAT**  *Cilat janë objektivat dhe efektet e synuara të propozimit?*  Zgjidhja që kërkohet të arrihet do të parashikojë dispozita specifike për arbitrazhin kombëtar dhe ndërkombëtar në sistemin ligjor shqiptar në zbatim të Konventës Europiane të Arbitrazhit dhe Konventës së New-York-ut, për Njohjen dhe Ekzekutimin e Vendimeve të Huaja të Arbitrazhit, 1958. Kjo zgjidhje do të hartohet edhe në zbatim të masave të parashikuara nga Ministrinë e Drejtësisë.Efektet që synon propozimi janë të tilla që rregullojnë në tërësi kuadrin ligjor duke gjetur një zgjidhje fleksibël, afatgjatë dhe të gjithëpranuar.  **Objektivat e përgjithshëm janë**:   1. Përafrimi i legjislacionit shqiptar me të drejtën ndërkombëtare dhe legjislacionin e Bashkimit Europian.   Ndërmarrja e kësaj nisme ligjore vjen dhe në kuadër të përafrimit të legjislacionit kombëtar me atë ndëkombëtar, detyrim që buron dhe nga ratifikimi i konventave ndëkombëtare.   1. Përmirësimi i kuadrit ligjor shqiptar për arbitrazhin, procedurat e zbatimit dhe implementimin e tij në Shqipëri.   Qëllimi i këtij projektligji është të përcaktojë parime për rregullimin e arbitrazhit kombëtar dhe ndërkombëtar, duke krijuar një bazë ligjore të nevojshme dhe të domosdoshme, për ushtrimin e profesionit të arbitrit, rregullat e procedurat e zhvillimit të procedimeve të arbitrazhit, të cilat janë të përcaktuara sipas vullnetit të palëve dhe mjetet juridike me anë të cilit shpreh qëndrimin e saj gjykata e arbitrazhit dhe kriteret e pamundësisë së njohjes apo ekzekutimit të vendimeve të arbitrazhit.   1. Njohja dhe zbatimi i të drejtës së arbitrazhit në Shqipëri.   Hartimi dhe miratimi i projektligjit për arbitrazhin e brendshëm dhe atë ndërkombëtar synon ndër të tjera dhe promovimin e tij si një nga metodat alternative për zgjidhjen e mosmarëveshjeve midis palëve.   1. Aplikimi i rregullave që ndërlidhen me zbatimin e ligjit për arbitrazhin në kontekstin kombëtar. 2. Të përcaktohen rregullat e interpretimit të një procedure arbitrazhi.   Në projektligj duhet të trajtohen dhe rregullat e interpretimit lidhur me proçedurën e arbitrazhit.   1. Të krijohet besimi që do të jepet një vendim i drejtë.   Në kushtet që arbitrazhi zhvillohet me anë të një procedure të pavarur, çka do të thotë se nuk ndikohet nga institucionet e tjera shtetërore, përbën një avantazh dhe do të rrisë besimin e palëve për dhënien e një vendimi të drejtë dhe të paanshëm.   1. Të krijohet një sistem më fleksibël dhe funksional për zgjidhjen e mosmarrëveshjeve.   Arbitrazhi është një proçes më fleksibël krahasuar me një proces gjyqësor. Arbitrazhi nuk është pjesë e sistemit shtetëror të gjykatave. Sikurse u trajtua dhe më sipër, edhe pse arbitrazhi mbështetet në një procedurë konsensuale mbështetur në marëveshjen e lidhur midis palëve, por funksioni që realizon është i njëjtë me atë sistemit të gjykatave. Në përfundim të proçesit konkludohet me vendim i cili është i ekzekutueshëm nga gjykatat.  **Objektivat specifikë që synohen të arrihen janë:**   1. Ulja e shpenzimeve dhe pakësimi i formaliteteve e burokracive, në zgjidhjen e një konflikti.   Një nga argumentat më të rëndësishëm që influencon në promovimin e arbitrazhit si një nga format alternative për zgjidhjen e mosmarëveshjeve lidhet me faktin se vendimet që sigurohen nëpërmjet tij jane vendime më të shpejta dhe kanë një kosto më të ulët në krahasim me proçeset gjyqësore. Mosefikasiteti dhe zvarritja që i karakterizon gjykatat shtetërore ka motivuar palët që mosmarrëveshjet e tyre t’ia besojnë për zgjidhje arbitrazhit.   1. Ruajtja e të dhënave personale, duke ruajtur konfidencialitetin, neutralitetin dhe mos publikimin e të dhënave personale.   Natyra private e arbitrazhit çon gjithashtu në konfidencialitetin e procesit. Kjo do të thotë që as palët, arbitrat, dëshmitarët, ekspertët nuk duhet të zbulojnë asgjë rreth arbitrazhit. .   1. Inkurajimi i investimeve ndërkombëtare dhe i tregtisë.   Arbitrazhi ndërkombëtar është ndërtuar me qëllimin për t’i siguruar palëve, të cilët u përkasin juridiksioneve të ndryshme, që mosmarrëveshja e tyre do të trajtohet dhe zgjidhet në mënyrë neutrale. Palët që janë pjesëmarrës në një marrëveshje ndërkombëtare të arbitrazhit kërkojnë që arbitri, të mos jetë i lidhur me asnjë prej rendeve juridike kombëtare në konflikt si dhe të mos ketë ndikime prej tyre. Për zgjidhjen e mosmarrëveshjes, ata kërkojnë aplikimin nga arbitrat të rregullave proceduriale ndërkombëtare neutrale. Gjithashtu dhe garantimi i parimit të barazisë së palëve në proces [[2]](#footnote-2) ndikon në rritjen e investimeve të huaja në vend.   1. Mundësia e zgjedhjes së lirë të disa alternativave për të zgjidhur një konflikt.   Ndërmarrja e nismës për hartimin e projektligjit “Për Arbitrazhin” u jep mundësi palëve që për zgjidhjen e mosmarrëveshjeve që kanë lindur ose që mund të lindin në të ardhmen të mos i drejtohen vetëm gjykatës si mënyra e vetme për zgjidhjen e tyre, por të kenë mundësi për të patur dhe metoda të tjera alternative për zgjidhjen e konflikteve. Arsyet se përse palët mund të zgjedhin arbitrazhin janë nga më të ndryshmet. Së pari, arbitrazhi i jep mundësi palëve që të zgjedhin persona me njohuri të specializuara për të gjykuar mosmarrëveshjet e tyre. Së dyti, arbitrat zgjidhen për një mosmarrëveshje të veçantë, dhe me zgjidhjen e saj ata shpërndahen. Së treti, arbitrazhi nuk i nënshtrohet apelimit përsa i përket themelit të konfliktit.   1. Kufizimet në kompetencat gjyqësore kur palët kanë zgjedhur arbitrazhin si mekanizëm për zgjidhjen e mosmarrëveshjeve.   Në rastin kur palët kanë zgjedhur arbitrazhin si mënyrë për zgjidhjen e konflikteve midis tyre, vendimi i dhënë nga arbitrat do të përbëjë një vendim final dhe detyrues. Por në zbatim të nenit 5 të Konventës së Nju Jorkut, pavarësisht se konflikti është zgjidhur përmes marrëveshjes së arbitrazhit, janë gjykatat shtetërore ato të cilat kanë kompetencë të përcaktojë se në arbitrazh është ndjekur procedura e duhur, duke ushtruar autoritetin e tyre për të anulluar një vendim arbitrazhi apo për të refuzuar njohjen dhe zbatimin e vendimeve të arbitrazhit.   1. Rregullimi ligjor i arbitrazhit ndërkombëtar.   Vendimet e arbitrazhit janë të zbatueshme njëlloj si vendimet e gjykatës. Konventa e Nju Jorku-ut garanton njohjen dhe zbatimin forcërisht të vendimit, nëpërmjet një autorizimi të dhënë nga një gjykatë e shtetit, ku pala humbëse ka selinë. Kjo e bën arbitrazhin tregtar ndërkombëtar të favorshëm ndaj komunitetit ndërkombëtar të biznesit[[3]](#footnote-3). | | | |
| **OPSIONET E POLITIKAVE**  *Cilat janë opsionet kryesore të politikave, duke përfshirë mënyrat ndaj rregullimit? Duhet të bëni krahasimin e avantazheve/përfitimeve kryesore dhe të dizavantazheve/kostove të opsioneve të mundshme. Duhet të përcaktoni detajet në lidhje me opsionin e preferuar.*  Përvoja legjislative shqiptare, ka treguar se për të ndryshuar një situatë juridike, në kushtet kur ekziston një ligj apo akt nënligjor, përgjithësisht janë bërë shtesa dhe ndryshime mbi tekstin e të njëjtit ligj. Në rastin konkret nuk kemi një ligj të mëparshëm. Dispozitat që rregullonin fushën e arbitrazhit ishin të parashikuara në Kodin e Procedurës Civile, një akt ligjor, që në vetvete rregullon aspekte të një karakteri të ndryshëm dhe shumë më të përgjithshëm. Dispozitat e mëparshme janë shfuqizuar plotësisht. Në këto kushte kjo mungesë legjislative nuk përputhet me objektivin e përafrimit të legjislacionit të Shqipërisë me komunitetin europian. Në jurispudencën dhe përvojën ligjore europiane, procesi i kodifikimit përfshin procedurën për shfuqizimin e akteve të kodifikuara dhe zëvendësimin e tyre me një akt të vetëm. Versioni i konsoliduar përfshin të gjitha ndryshimet që nga hyrja në fuqi e aktit. Ai nuk përmban asnjë modifikim të përmbajtjes së aktit. Kodifikimi ndihmon në sqarimin e legjislacionit të Bashkimit Europian, që ka pësuar ndryshime të shpeshta. Grupi i punës përgjegjës për çështjet ligjore shqyrton propozimin për kodifikimin e aktit. Në këto kushte, lidhur me hartimin e një nisme të re, paraqiten opsionet si vijon:  Opsioni 0 – Ruajtja e *status quo-së* dhe mosbërja e ndryshimeve ligjore, duke pritur që situata të vetërregullohet, pa ndërhyrjen e pushtetit legjislativ. Kjo situatë nuk ka kosto financiare dhe nuk kërkon burime njerëzore, përveç fazës së monitorimit, por nga ana tjetër, nuk jep zgjidhje të menjëhershme të problemit. Të gjitha ato situata juridike që kërkojnë ndërhyrje nëpërmjet ndryshimeve ligjore, ngelen të parregulluara dhe të patrajtuara sipas nevojave të sotme praktike. Ky opsion do të çonte në zbatimin direkt të konventës, pa pasur një akt ligjor të brendshëm, mbi të cilin të zhvillohej arbitrazhi kombëtar.  Opsioni 1 (rregullator): – Ndryshimi i Kodit të Procedurës Civile dhe miratimi i dispozitave që lidhen me arbitrazhin, në pjesën ku janë shfuqizuar më parë. Ky opsion ka avantazhin e rregullimit të situatës juridike duke respektuar elementet e teknikës legjislative në ndryshimet në tekstin e ligjit. Ndryshimet ligjore në ligjin aktual, i përgjigjen nevojave urgjente që kanë subjektet private në tregun e sotëm afarist dhe komercial. Kostoja e këtij opsioni qëndron në pamundësinë e ndërhyrjes në çdo pjesë të ligjit aktual, që konsiderohet problematike, apo nuk plotëson standartet e domosdoshme sot. Gjithashtu vlerësohet se Kodi i Procedurës Civile cakton rregulla të detyrueshme, për gjykimin e mosmarrëveshjeve civile. Lidhur me mosmarrëveshjet e tjera që gjejnë zbatim në rregullimet e procedurave të arbitrazhit, vlerësohet se kanë objekt të veçantë, dispozitat janë të shumta në numër dhe për këtë arsye nuk mund të zbatohet ky opsion. Një pengesë tjetër është shumica e cilësuar që kërkon ndryshimi i një ligji, si Kodi i Procedurës Civile.  Opsioni 2 – Miratimi i një ligji të ri, i cili do të rregullonte këtë fushë veprimi, në mënyrë të plotë dhe shteruese. Së pari, avantazhi i këtij opsioni është se ndihmon në pjesën më të madhe në përafrimin e legjislacionit shqiptar me Konventën për Njohjen dhe Ekzekutimin e Vendimeve të Huaja të Arbitrazhit dhe Konventën Europiane të Arbitrazhit. Së dyti, krijon një terren më të përshatshëm për zbatim ligjor efektiv. Së treti, miratimi i një ligji të ri do iu vinte në ndihmë të gjitha organeve dhe subjekteve që preken nga fusha e veprimit të ligjit, për të përmirësuar kuadrin e zbatimit të detyrave të tyre funksionale. Kostoja e këtij opsioni konsiston në angazhimin e burimeve njerëzore dhe ndërmarrjen e një procesi të ri legjislativ. Gjithsesi, duke bërë vlerësimet në total, ky është opsioni i preferuar sepse hartimi i një ligji të ri do t’i përgjigjej plotësisht nevojave të realitetit të sotëm dhe do të rregullonte institute ligjore. Avantazhet janë më të larta sesa kostot dhe gjithashtu, duke parë se qëllimet që kërkohen të arrihen, përfshijnë një pjesë të mirë të fushës së zbatimit të ligjit, është më e drejtë, hartimi i një ligji të ri sesa ndërhyrja duke amenduar kodin. | | | |
| **ANALIZA E NDIKIMEVE**  *Cilat janë ndikimet e opsionit të preferuar? Kjo duhet të përfshijë ndikimet me vlerë monetare të përcaktuar dhe ndikimet pa vlerë monetare të përcaktuar mbi buxhetin dhe bizneset.*  **Kosto në buxhetin e shtetit:** Kjo nismë, pra hartimi i një ligji të ri, nuk parashikon të sjellë ndikime shtesë në vlerë monetare, përtej planifikimeve të parashikuar në PBA 2019-2021. Krijimi i grupeve të punës për të mbikqyrur fazat e monitorimit, apo rregullimi i aspekteve që lidhen me infrastrukturën, llogariten të mos kenë kosto financiare.  Nga ana tjetër, rregullimi i aspekteve ligjore që lidhen mendarjen e arbitrazhit sipas disa kritereve, rregullat e zbatueshme për thelbin e mosmarrëveshjes, marrja e masave të përkohshme, apo përcaktimi i procedurave të tjera, janë ndikime pa vlera monetare në buxhetin e shtetit.  **Përfitime në buxhetin e shtetit:** Me anë të kësaj nisme synohet të parashikohen rregullat si për arbitrazhin e brendshëm ashtu dhe për atë ndërkombëtar. Miratimi i këtij projektligji do të inkurajojë dhe në investimin e bizenseve të huaja në vend e cila do të pasjellë dhe ndikime pozitive në ekonominë e vendit dhe për rrjedhojë e në buxhetin e shtetit.  **Ndikimet sociale:**  - Rritje e standardeve të respektimit të të drejtave të njeriut në sistemin e gjykimit;  - Rritja e ndërgjegjësimit të shoqërisë për rolin e këtij instituti.  - Përmirësimi i nivelit të besimit në shoqëritë tregtare, apo persona juridik privatë.  - Promovimi i metodave alternative për zgjidhjen e mosmarrëveshjeve midis palëve. | | |
| **ARSYETIMI I OPSIONIT TË PREFERUAR**  *Shpjegoni arsyet për zgjedhjen e opsionit të preferuar. Ju lutemi jepni nëse është e mundur koston dhe përfitimin me vlerë të përcaktuar monetare.*  Opsioni i rekomanduar/i preferuar është:  **Opsioni 2**.  Me shfuqizimin e neneve 400-441 të K.Pr.Civile, mungon një akt normativ i mirfilltë i miratuar nga Kuvendi i Shqipërisë që të rregullojë arbitrazhin vendas dhe atë ndërkombëtar, megjithëse arbitrazhi ndërkombëtar rregullohet në bazë të dy konventave ndërkombëtare që ka ratifikuar vendi ynë që në vitin 2000. Miratimi i një ligji të ri me këtë fushë veprimi, do të sjellë rritje të standardeve lidhur me ndarjen e arbitrazhit sipas disa kritereve, përcaktimet e arbitrazhit civil-juridik, arbitrazhit tregtar, arbitrazhit të përkohshëm, arbitrazhit të përhershëm, atij të specializuar dhe llojeve të tjera të arbitrazhit. Ky opsion do të mundësojë arritjen e objektivave të përcaktuara. Miratimi i një ligji të ri, siguron gjithashtu një organizim më të mirë të sistemit të arbitrazhit, duke sjellë mundësi më të mira për palët e interesuara.  Opsioni i miratimit të një ligji të ri paraqet disa avantazhe në krahasim me opsionet e tjera ndër të cilat përmendim:   * Një nga arsyet që i motivon palët për t’iu shmangur gjykatave shtetërore në zgjidhjen e mosmarrëveshjeve të tyre ekzistuese apo eventuale nga qarkullimi tregtar ndërkombëtar është neutraliteti i arbitrazhit tregtar ndërkombëtar. * Arsye tjetër e cila konsiderohet si përparësi e arbitrazhit është fleksibiliteti dhe jo-formaliteti i procedurës së arbitrazhit. * Për palët arbitrazhi është atraktiv si rezultat i shpejtësisë së tij në zgjidhjen e konflikteve që i është besuar për zgjidhje * Palët e përzgjedhin arbitrazhin si një mënyrë alternative per zgjidhjen e konflikteve e duke pasur në konsideratë shpenzimet e ulëta të procedurës së zgjidhjes së konflikteve para tij. * Një nga arsyet që i shtynë palët që t’ia besojnë zgjidhjen e mosmarëveshjeve të tyre arbitrazhit është konfidencialiteti (privatësia, jo-publiciteti) i procedurës së tij. Vendimet e arbitrazhit sipas rregullit nuk publikohen, por ato mund të publikohen vetëm nëse palët kanë rënë dakord për një gjë të tillë, apo kur publikimi i vendimit kërkohet nga e drejta e zbatueshme për procedurën e arbitrazhit. * Mundësia e zgjedhjes së arbitrave nga vetë palët paraqet një përparësi të madhe të arbitrazhit në raport me gjykatat shtetërore. * Pavarësia e arbitrazhit përbën përparësi dhe nënkupton atë që organet e tjera shtetërore, e në veçanti gjykatat, nuk mund të ndikojnë në punën e tij. * Njohja dhe ekzekutimi i vendimeve të huaja të arbitrazhit përbën një tjetër përparësi të këtij institucioni kundrejt gjykatave të rregullta. * Një dobi e rëndësishme është përafrimi i legjislacionit shqiptar me dy konventat e sipërpërmendura.   Kostoja e këtij opsioni qëndron vetëm në investimin e aparatit ekzekutiv dhe atij legjislativ, kosto të cilat shmangen me opsionin 0.  Në total, ky opsion sjell dobinë më të lartë krahasimisht me të tjerët sepse duke bërë krahasimin e përfitimeve me kostot, ofron bilancin më pozitiv të mundshëm, në përputhje edhe me kushtet që paraqet realiteti ligjor i sotëm.  Miratimi i një ligji të ri nuk sjell efekte financiare në buxhetin e shtetit.  **Kostoja e përllogaritur në total e opsionit të preferuar mbi buxhetin e shtetit gjatë periudhës 3-vjeçare menjëherë pas miratimit të ligjit (kostoja në total në lek, çmimet aktuale, në terma nominalë):**   |  |  |  | | --- | --- | --- | | **Viti 2019** | **Viti 2020** | **Viti 2021** | | **-** | **-** | **-** | | | | |
|  | | | |
| **KONSULTIMI**  *Jepni një përmbledhje të çdo konsultimi të kryer (me kë dhe si jeni konsultuar?), çfarë pikëpamjesh janë shprehur, si janë trajtuar ato, domethënë çfarë ndryshimesh janë pranuar dhe çfarë janë refuzuar dhe arsyet pse?)*  Nisma është hartuar si rezultat i një konsultimi të vazhdueshëm me grupet e interesit, avokatë dhe juristë të Ministrisë së Drejtësisë. Gjithashtu ndërmarrja e kësaj iniciative synon në thelb përafrimin e legjislacionit vëndas me standartet ndërkombëtare.  Faza e konsultimit për këtë nisëm do të zhvillohet nga Ministria e Drejtësisë. Nisma që parashikon miratimin e një ligji të ri “Për Arbitrazhin”, do të publikohet në regjistrin elektronik për njoftimet dhe konsultimet publike me qytetarët. Afati i konsultimit publik është 20 ditë pune. Ndërkohë Ministria e Drejtësisë ka zhvilluar në datë 16.09.2019 tryeza konsultimi me grupet e interesit, përfaqësues nga bizneset, institucionet shtetërore dhe shoqëria civile për të diskutuar mbi çështjet kryesore lidhur me këtë projektligj. | | | |
| **ZBATIMI DHE MONITORIMI**  *Si do të organizohen zbatimi dhe monitorimi?*  Monitorimi në nivel makro do të realizohet nga struktura përkatëse përgjegjëse në Ministrinë e Drejtësisë. Kjo njësi përgjegjëse për monitorimin dhe vlerësimin e zbatimit të politikës do të duhet të vleresojë pas disa vitesh, nëse kjo politikë e ndërhyrjes legjislative e propozuar sot, po jep efektet e synuara. Kriteret për matjen e arritjes së qëllimeve apo progresin drejt tyre, nuk janë fikse. Megjithatë për këtë qëllim do të shikohet ecuria e Institucionit të Përhershëm të Arbitrazhit, mënyra sesi ai do të përshtasë zbatimin e ligjit dhe vërejtjet që mund të ngrejë në të ardhmen.  Kriter tjetër do të jetë numri i vendimeve që do të merren nga arbitrat kombëtarë. Po ashtu raportet e organizatave të shoqërisë civile ose organizatave jofitimprurëse lidhur me situatën e zbatimit të ligjit, do të shërbejnë për të parë ecurinë e zbatimit të ligjit në tërësi. | | | |

|  |
| --- |
| **PJESA 2: BAZA KRYESORE E ANALIZËS DHE E PROVAVE** |

# 

# Historik

* ***Jepni kontekstin e politikës***

Lidhur me zgjidhjen e konflikteve, gjykatat kanë pasur gjithmonë rolin parësor. Organet gjyqësore dhe organizimi hierarkik i tyre kanë zgjidhur gjithmonë mosmarrëveshje duke dhënë vendime që përbëjnë titull ekzekutiv. Megjithatë duke ndjekur zhvillimet historike, nevojat dinamike të subjekteve private, lirinë kontraktore dhe shmangien e procedurave burokratike, në sistemin gjyqësor publik, arbitrazhi është parë si një rrugë alternative. Janë zhvilluar kështu metodat alternative të zgjidhjes së konfikteve, të cilat, krahas arbitrazhit, janë ndërmjetësimi dhe negocimi. Themelimi dhe zgjerimi i përdorimit të arbitrazhit ka sjellë një mënyrë shumë efektive për entet private apo shoqëritë tregtare, për të zgjidhur mosmarrëveshjet në mënyrë shumë më efikase dhe brenda afateve të shkurtra kohore. Zgjedhja e një sistemi me vullnet të lirë, ka shtuar besimin në gjetjen e drejtësisë përmes një vendimi, i cili gëzon respektin e palëve në proces. Gjatë kohës së implemetimit të tij edhe arbitrazhi, është përsosur më tej, duke rritur nivelin e besueshmërisë publike. Ai ka qenë në pjesën më të madhe një proces *ad hoc*, por vihet re në zhvillimet e fundit edhe ecuria e arbitrazhit institucional.

# Propozimi i kësaj nisme vjen si nevojë e përmbushjes së detyrimeve që vijnë nga një sërë aktesh ndërkombëtare si Konventa për Njohjen dhe Ekzekutimin e Vendimeve të Huaja të Arbitrazhit dhe Konventa Europiane e Arbitrazhit. Nisma hartohet në zbatim të Strategjisë Ndërsektoriale të Drejtësisë, miratuar me Vendimin Nr. 773, datë 2.11.2016 “Për miratimin e Strategjisë Ndërsektoriale të Drejtësisë 2017–2020 dhe të Planit të saj të Veprimit.

Përsa i përket ndryshimeve të ligjit aktual të bëra në kohë, përmendim ndryshimet me ligjin Nr.112/2013 në Kodin e Procedurës Civile.

Ky projektligj është i parashikuar në programin analitik të projektakteve të planifikuara për Ministrinë e Drejtësisë për vitin 2019, miratuar me vendimin nr. 764, datë 27.12.2018, të Këshillit të Ministrave “Për miratimin e programit të përgjithshëm analitik të projektakteve, që do të paraqiten për shqyrtim në Këshillin e Ministrave gjatë vitit 2019”.

# Problemi në shqyrtim

* ***Përshkruani natyrën e problemit.***
* ***Identifikoni shkaqet e problemit.***
* ***Përshkruani shtrirjen e problemit.***
* ***Identifikoni grupet e prekura nga ky problem - qeveria / biznesi / shoqëria civile / qytetarët.***
* ***Vlerësoni nëse problemi mund të trajtohet ose jo përmes një ndryshimi të politikave.***

Problemi në shqyrtim lidhet me mungesën e një kuadri rregullator në fushën e arbitrazhit të brendshëm dhe atij ndërkombëtar. Përcaktimi i rregullave kombëtare për arbitrazhin është një nga prioritetet e shtetit shqiptar, Këshillit të Ministrave dhe Ministrisë së Drejtësisë në drejtim të konsolidimit të shtetit të së drejtës, garantimin e të drejtave të njeriut, zgjidhjen e mosmarrëveshjeve dhe konflikteve midis shtetit dhe palëve private, apo palëve private me njëra-tjetrën.

Përmes kësaj nisme, synohet t`i jepet zgjidhje ligjore disa problemeve, si: Mungesa e parashikimeve ligjore lidhur me formën e marrëveshjes së arbitrazhit, numrin dhe emërimin e arbitrave, procedurat e kundërshtimit të përbërjes së gjykatës së arbitrazhit, rregullat e interpretimit, ndërhyrjet e gjykatës, kompetencat mbështetëse apo mbikëqyrëse të gjykatës dhe Institucionit të Përhershëm të Arbitrazhit.

Shkaqet lidhen me mungesën e pasjes së një ligji funksional që të eleminonte këto mangësi. Gjithashtu mungesa e nxitjes së vazhdueshme që prej vitit 2013, është një tjetër shkak që ka sjellë këtë situate ligjore sot.

Ky problem shtrihet gjerësisht në tregun e bizneseve në përgjithësi e kryesisht në shoqëritë tregtare, në çdo person fizik apo person juridikë publikë apo privatë që mund të jenë subjekte të një marrëveshje arbitrazhi dhe në kuadrin ligjor mbi të cilin ato veprojnë.

Për të gjitha këto arsye, duke bërë një vlerësim në total, **problemi duhet të trajtohet përmes një ndryshimi të politikave, i cili do të bëjë të mundur rregullimin e kushteve ligjore aktuale.**

**Grupet e prekura nga mungesa e një rregullimi të posaçëm ligjor, janë entet private, shoqëritë tregtare, personat juridikë private, shteti edhe individët si më poshtë vijon:**

*Biznesi-* Komuniteti i shoqërive tregtare kërkon më shumë garanci dhe të drejta duke i ofruar metoda të ndryshme alternative për zgjidhjen e mosmarëveshjeve që kanë lindur ose mund të lindin midis tyre, si dhe zbatimin e standardeve dhe praktikave më të mira ndërkombëtare në këtë fushë;

*Qytetarët-* Me anë të kësaj nisme ligjore synohet që individët për zgjidhjen e mosmarrëveshjeve apo të konflikteve midis tyre të mos kenë si alternativë të vetme gjykatën për zgjidhjen e tyre, por ti ofrohen dhe mënyra e metoda të tjera alternative që mund të jenë më efikase dhe të shpejta.

*Qeveria-* Miratimi i këtij projektligji do të rrisë investimet kryesisht të huaja në vend dhe do të krijojë një klimë pozitive për investitorët e cila passjell më shumë të hyra në buxhet, e për rrjedhojë i mundësojnë qeverisë të kryejë më shumë investime publike.

**Problemi mund dhe duhet të trajtohet përmes një ndryshimi të politikave dhe konkretisht miratimin e një ligji të ri. Vetëm në këto kushte do të plotësohen nevojat e subjekteve të prekura ku përshihen çdo person fizik ose person juridik publik apo privat , do të respektohet parimi i sigurisë juridike dhe qartësisë së normës ligjore. Miratimi i një ligji të ri do të detajonte më tej konventën dhe do krijonte një terren të gjerë për impelementimin e duhur të të gjithë insituteve të reja në ligjin e ri.**

# 

# Arsyeja e ndërhyrjes

* *Shpjegoni pse qeveria planifikon të ndërhyjë dhe pse është e nevojshme.*
* *Shpjegoni se çfarë shpreson të trajtojë qeveria nëpërmjet kësaj ndërhyrjeje.*
* *Identifikoni shkallën e ndërhyrjes së qeverisë që nevojitet për të trajtuar problemin.*
* *Shpjegoni se si i mbështet kjo ndërhyrje objektivat e nivelit të lartë të qeverisë.*
* *Rendisni punën ekzistuese që është realizuar tashmë.*

**Arsyet e ndërhyrjes së qeverisë dhe nevojshmëria**

Propozimi i kësaj nisme vjen si nevojë e përmbushjes së detyrimeve që Shqipëria ka marrë nëpërmjet ratifikimit të konventave ndërkombëtare, si Konventa për Njohjen dhe Ekzekutimin e Vendimeve të Huaja të Arbitrazhit dhe Konventa Europiane e Arbitrazhit dhe po shqyrtohet mundësia e rregullimit të situatës juridike lidhur me trajtimin alternativ të mosmarrëveshjeve. Nisma hartohet në zbatim të Strategjisë Ndërsektoriale të Drejtësisë, miratuar me Vendimin Nr. 773, datë 2.11.2016 “Për miratimin e Strategjisë Ndërsektoriale të Drejtësisë 2017–2020 dhe të Planit të saj të Veprimit.

Propozimet duhet të jenë në përputhje me programin politik qeverisë 2017/2021, dhe objektivat specifikë në këtë program.

Përcaktimi i rregullave kombëtare për arbitrazhin është një nga prioritetet e shtetit shqiptar, Këshillit të Ministrave dhe Ministrisë së Drejtësisë në drejtim të konsolidimit të shtetit të së drejtës, garantimin e të drejtave të njeriut, zgjidhjen e mosmarrëveshjeve dhe konflikteve midis shtetit dhe palëve private, apo palëve private me njëra-tjetrën.

Zhvillimi dhe integrimi ekonomik i Shqipërisë i parashtron rendit juridik nevojën për të krijuar një mjedis të sigurtë dhe në drejtim të marëdhënieve tregtare ndërkombëtare ku biznesi apo shteti shqiptar është palë.

Në kushtet që realiteti i rendit juridik shqiptar nuk i përgjigjet vlerave që i atribuohen arbitrazhit, si një mjet shumë efektiv në zgjidhjen e mosmarrëveshje, gjithashtu po ti referohemi praktikës gjyqësore në Shqipëri vlen të përmendet se zbatimi i vendimeve të gjykatave që zgjidhin mosmarrëveshje të tregtisë ndërkombëtare përballet me mungesën e një kuadri ligjor bashkëkohor me një jurisprudencë kombëtare të pakonsoliduar, është e rëndësishme dhe përbën prioritet parashikimi sa më bashkëkohor në legjislacionin e brendshëm, por njëkohësisht dhe implementimi në praktikë i metodave alternative të zgjidhjes së mosmarëveshjeve ku ndër më kryesorët është arbitrazhi.

Ky projektligj është i parashikuar në programin analitik të projektakteve të planifikuara për Ministrinë e Drejtësisë për vitin 2019, miratuar me vendimin nr. 764, datë 27.12.2018, të Këshillit të Ministrave “Për miratimin e programit të përgjithshëm analitik të projektakteve, që do të paraqiten për shqyrtim në Këshillin e Ministrave gjatë vitit 2019”.

**Nëpërmjet kësaj ndërhyrje synohet të trajtohet:**

Nëpërmjet kësaj ndërhyrjeje do të trajtoheshin të gjitha problemet lidhur me formën e marrëveshjes së arbitrazhit, numrin dhe emërimin e arbitrave, procedurat e kundërshtimit të përbërjes së gjykatës së arbitrazhit, rregullat e interpretimit, ndërhyrjet e gjykatës, kompetencat mbështetëse apo mbikëqyrëse të gjykatës dhe Institucionit të Përhershëm të Arbitrazhit.

**Shkalla e ndërhyrjes së qeverisë**

Për të zgjidhur problemin dhe për të arritur objektivat do të ishte e nevojshme hartimi i një projektligji duke përcaktuar rregulla për arbitrazhin vëndas dhe ndërkombëtar.

**Objektivat e nivelit të lartë të qeverisë që mbështeten nga kjo ndërhyrje**

Hartimi i këtij projektligji do të ishte në kuadër të përmbushjes së detyrimeve që Shqipëria ka marrë nëpërmjet ratifikimit të konventave ndërkombëtare, si Konventa për Njohjen dhe Ekzekutimin e Vendimeve të Huaja të Arbitrazhit dhe Konventa Europiane e Arbitrazhit dhe në zbatim të Strategjisë Ndërsektoriale të Drejtësisë, miratuar me Vendimin Nr. 773, datë 2.11.2016 “Për miratimin e Strategjisë Ndërsektoriale të Drejtësisë 2017–2020 dhe të Planit të saj të Veprimit.

Propozimet duhet të jenë në përputhje me programin politik qeverisë 2017/2021, dhe objektivat specifikë në këtë program.

**Punët ekzistuese që janë realizuar:**

Siç e kemi parashtruar edhe më lart kjo ndërhyrje e qeverisë është e parashikuar në dokumentet politike të miratuara më përpara nga ajo, e ndër të tjera e më konkretisht miratimi i këtij kuadri të ri rregullator përmbush objektivat e nivelit të lartë të qeverisë në fushën e arbitrazhit te brendshëm dhe ndërkombëtar.

Ky projektligj është i parashikuar në programin analitik të projektakteve të planifikuara për Ministrinë e Drejtësisë për vitin 2019, miratuar me vendimin nr. 764, datë 27.12.2018, të Këshillit të Ministrave “Për miratimin e programit të përgjithshëm analitik të projektakteve, që do të paraqiten për shqyrtim në Këshillin e Ministrave gjatë vitit 2019”.

Puna për hartimin e një ligji për arbitrazhin ka filluar me ngritjen e një grupi pune me përfaqësues nga Ministria e Drejtësisë. Gjatë punës intensive grupi i punës është mbështetur nga ekspertë të EURALIUS. Nga ana tjetër janë zhvilluar tryeza konsultimi me përfaqësues nga shoqëritë tregtare, zyra avokatie, shoqëria civile ku çështjet kryesore që janë diskutuar lidhem me fushën e zbatimit të ligjit të arbitrazhit, përcaktimi i gjykatës kompetente për të vendosur për çështjet specifike për vendimet e arbitrazhit, roli i intitucioneve të arbitrazhit në administrimin e procedurave të arbitrazhit.

Vetë procesi i hartimit të projektligjit për arbitrahin është shoqëruar me analiza të thella e të detajuara nga anëtarët e grupit të punës e deri sa është mbërritur në projektligjin që po ofrohet për konsultim.

# Objektivi i politikës

* *Vendosni objektiva që korrespondojnë me problemin dhe shkaqet e tij.*
* *Sigurohuni që objektivat janë specifikë, të matshëm, të arritshëm, realë dhe në kohë.*

**Objektivat kryesorë që synohen të arrihen janë:**

1. Përafrimi i legjislacionit shqiptar me të drejtën ndërkombëtare dhe legjislacionin e Bashkimit Europian.
2. Përmirësimi i kuadrit ligjor shqiptar për arbitrazhin, procedurat e zbatimit dhe implementimin e tij në Shqipëri.
3. Njohja dhe zbatimi i të drejtës së arbitrazhit në Shqipëri.
4. Aplikimi i rregullave që ndërlidhen me zbatimin e ligjit për arbitrazhin në kontekstin kombëtar.
5. Të përcaktohen rregullat e interpretimit të një procedure arbitrazhi.
6. Të krijohet besimi që do të jepet një vendim i drejtë.
7. Të krijohet një sistem më fleksibël dhe funksional për zgjidhjen e mosmarrëveshjeve.
8. Ulja e shpenzimeve dhe pakësimi i formaliteteve e burokracive, në zgjidhjen e një konflikti.
9. Ruajtja e të dhënave personale, duke ruajtur konfidencialitetin, neutralitetin dhe mos publikimin e të dhënave personale.
10. Inkurajimi i investimeve ndërkombëtare dhe i tregtisë.
11. Mundësia e zgjedhjes së lirë të disa alternativave për të zgjidhur një konflikt.
12. Kufizimet në kompetencat gjyqësore kur palët kanë zgjedhur arbitrazhin si mekanizëm për zgjidhjen e mosmarrëveshjeve.

# Përshkrimi i opsioneve të shqyrtuara

* *Përshkruani opsionin e status quo-së.*
* *Identifikoni dhe përshkruani të gjitha opsionet e politikave që keni marrë parasysh.*
* *Shpjegoni se si janë zgjedhur opsionet e renditura.*

*Opsioni 0 – status quo-ja*

Nëse nuk ndërmerret kjo nismë dhe qëndrojmë te akti ligjor ekzistues rezulton se objektivat për një reformim të thelluar ligjor dhe institucional të sistemit të burgjeve të mos realizohen. Në rast se nuk ndërmerret një veprim konkret, nëpërmjet miratimit të një ligji të ri, apo bërjes së amendimeve në ligjin aktual, do të qëndrojmë në pritje që situata të vetërregullohet nga ligji aktual. Kjo gjë është shumë e vështirë për t’u arritur sepse praktika e deritanishme ka vënë në pah disa problematika ligjore që kërkojnë ndërhyrje legjislative dhe siç koha e ka provuar deri tani, nuk mund të rregullohen vetë në mënyrë automatike. Poashtu mosndërhyrja në ligj nuk zgjidh kërkesat e komunitetit afarist, lidhur me zbatimin e vendimeve të organeve të drejtësisë dhe aplikimin e tyre mbi personat e dënuar. Me këtë opsion, objektivi për përafrimin e legjislacionit penitenciar me atë *acqui communautaire*, si një ndër kriteret për anëtarësim në BE, nuk përmbushet.

*Opsioni 1-* Shtesa dhe amendime në Kodin e Procedurës Civile.

Kjo nismë është më pozitive se opsioni 0, për vetë rëndësinë që paraqet në fushën e arbitrazhit. Ky projektligj synon të forcojë më shumë pozitën e gjykimit me arbitra, duke krijuar një standart funksionimi sipas standardeve evriopiane dhe më gjerë, të funksionimit të institucioneve gjyqësore. Projektligji do të ndihmonte në zgjidhjen e situatës kombëtare dhe do të parashikonte rregullime të reja, për fushat e pambuluara aktualisht. Ngritja e një sistemi të brendshëm monitorimi, do të ndihmonte që rezultatet e ndërhyrjes ligjore të ishin të matshme dhe të arrihej rezultati më i mirë në njësi kohe. Ky proces do ishte i dobishëm nëse do të fillonte menjëherë pas ndryshimeve të ligjit dhe do të kishte raporte periodike mbi këtë ecuri.

Opsioni 2 lidhet me miratimin e një ligji të ri, i cili do të rregullonte të njëjtën fushë veprimi, por në mënyrë më të plotë se mënyrat e sipërcituara. Ky opsion është zgjedhur duke parë mundësinë e ndryshimeve të thella strukturore dhe përmbajtësore në ligjin e ri. Ky ka qenë një nga opsionet e konsideruara më shumë në këtë kuadër, sepse është mundësia më efektive për përafrimin e legjislacionit. Ai gjithashtu, zgjidh nevojat konkrete të organeve ligjzbatuese dhe specifikon më tej aspekte që nuk rregulloheshin me ligjin e mëparshëm. Ky opsion vendos standarte të reja në arbitrazhin kombëtar dhe ndërkombëtar.

Për arsye se ndryshimet legjislative preknin thelbin e ligjit, ky opsion u zgjodh si i preferuari. Ai gjithashtu përmbush objektivin për përafrimin e legjislacionit kmbëtar me atë të *acqui communautaire*.

# Vlerësimi i opsioneve/analizimi i ndikimeve

* *Identifikoni se kush preket.*
* *Identifikoni llojet e ndikimeve për secilin grup të prekur; bëni dallimin midis ndikimeve të drejtpërdrejta dhe jo të drejtpërdrejta.*
* *Për ndikimet e drejtpërdrejta:* 
  + *Përshkruani nga ana cilësore ndikimet e drejtpërdrejta mbi grupet e prekura.*
  + *Analizoni nga ana sasiore ndikimet më të rëndësishme të drejtpërdrejta.*
  + *Përcaktoni vlerën monetare të ndikimeve më të rëndësishme të drejtpërdrejta aty ku është e mundur (shih aneksin 1/a për tabelën që mund të përdorni).*
  + *Analizoni ndikimin mbi ndërmarrjet e vogla dhe të mesme*. **(N/A)**
* *Për ndikimet jo të drejtpërdrejta:*
  + *Përshkruani nga ana cilësore ndikimet jo të drejtpërdrejta mbi grupet e prekura.*
  + *Analizoni ndikimin mbi konkurrencën.*
* *Diskutoni kufizimin e analizës:*
  + *Jepni supozimet në të cilat janë bazuar parashikimet dhe risqet, të cilave ato u nënshtrohen.*
  + *Tregoni sa të forta, të pavarura dhe të rëndësishme janë provat që mbështesin supozimet.*
  + *Tregoni se çfarë mund të pengojë realizimin e përfitimeve, të rrisë kostot ose të sjellë pasoja të papritura.*
* *Përmblidhni vlerësimin e opsioneve:*

* + *Paraqisni një pasqyrë përmbledhëse të të gjitha ndikimeve të opsioneve të analizuara.*
  + *Shpjegoni se si ndikimet e të gjitha opsioneve të analizuara krahasohen me njëra-tjetrën.*
  + *Paraqisni përllogaritjet më të mira të përgjithshme neto të ndikimit me vlerë monetare të përcaktuar për çdo opsion (shih aneksin 1/b për tabelën që mund të përdorni).*

Për sa i përket analizës së Opsionit 1 dhe Opsionit 2, sqarojmë se grupet e prekura jane bizneset, dhomat e avokatisë, personat juridikë privatë, shteti dhe individët. Ndikimet ekonomike dhe pjesërisht ndikimet sociale janë të njëjta për të dyja opsionet.

Miratimi i këtij ligji do të sillte impakt pozitiv për të gjitha grupet e interesit.

Përfitimet e drejtpërdrejta që kanë grupet e interesi i parashtrojmë si më poshtë:

* Neutraliteti i arbitrzhit ndërkomëtar, qe u mundëson palëve të zgjidhin përmes arbitrazhit mosmarëveshjet e karakterit tregtar ndërkombëtar , edhe pse vijnë nga vendet e ndryshme, në bazë të autonomisë së vullnetit të tyre të zgjedhin vendin, kohën, arbitrat, rregullat, gjuhën në të cilën do të zhvillohet procedura para arbitrazhit tregtar ndërkombëtar, gjëra që nuk mund të bëhen para gjykatave shtetërore.
* Shmangia e formaliteteve dhe fleksibiliteti përmes arbitrazhit.
* Zgjidhja e shpejtë dhe efikase e mosmarëveshjeve me anë të procedurës së arbitrazhit.
* Konfidencialiteti pasi si rregull vendimet e arbitrazhit nuk publikohen, në dallim nga procesi gjyqësor i cili mbështetet në parimin e gjykimit me dyer të hapura.
* Mundësia e zgjedhjes së arbitrave nga vet palët paraqet një përparësi të madhe të arbitrazhit në raport me gjykatat e rregullta.
* Pavarësia e arbitrazhit në punën e tij. Kjo përparësi e arbitrazhit nënkupton atë se organet e tjera shtetërore, e në veçanti gjykatat, nuk mund të ndikojnë në punën e tij.
* Njohja dhe ekzekutimi i vendimeve të huaja të arbitrazhit paraqet përparësinë e radhës së këtij institucioni kundrejt gjykatave të rregullta.

**Ndikimet ekonomike:** Kjo nismë, pra hartimi i një ligji të ri, nuk parashikon të sjellë ndikime shtesë në vlerë monetare, përtej planifikimeve të parashikuar në PBA 2019-2021. Nga ana tjetër, rregullimi i aspekteve ligjore që lidhen mendarjen e arbitrazhit sipas disa kritereve, rregullat e zbatueshme për thelbin e mosmarrëveshjes, marrja e masave të përkohshme, apo përcaktimi i procedurave të tjera, janë ndikime pa vlera monetare në buxhetin e shtetit.

**Përfitime në buxhetin e shtetit:** Me anë të kësaj nisme synohet të parashikohen rregullat si për arbitrazhin e brendshëm ashtu dhe për atë ndërkombëtar. Miratimi i këtij projektligji do të inkurajojë dhe në investimin e bizenseve të huaja në vënd e cila do të pasjellë dhe ndikime pozitive në ekonomiknë e vendit dhe për rrjedhojë e në buxhetin e shtetit.

Miratimi i një ligji “Për Arbitrazhin” do të ishte opsioni i duhur duke konsoliduar kuadrin ligjor. Projektligji duhet të përmbajë dispozita që rregullojnë si arbitrazhin e brendshëm ashtu edhe ndërkombëtar. Drafti duhet të përmbajë dispozita ku të përfshihen të përshtatura parashikimet e Konventës së Nju Jorkut, konkretisht dispozitat që rregullojnë në parim detyrimin e shtetit për të njohur vendimin dhe marrëveshjen e arbitrazhit, si dhe dispozitat që rregullojnë paraqitjen e kërkesës për njohje dhe shkaqet e refuzimit të njohjes së një vendimi arbitrazhi të huaj. Një mundësi e mirë do të ishte marrja në konsideratë e parashikimeve të ligjit model UNICITRAL, të cilat jo vetëm që nuk bien ndesh me parashikimet e Konventës së Nju Jorkut, por edhe përmirësojnë proçedurat e njohjes së vendimeve të arbitrazhit ndërkombëtar.

**Përfitimi kryesor i drejtpërdrejtë ekonomik :**

Projektligji nuk sjell efekte fianciare në buxhetin e shtetit. Me anë të kësaj nisme synohet të parashikohen rregullat si për arbitrazhin e brendshëm ashtu dhe për atë ndërkombëtar. Miratimi i këtij projektligji do të inkurajojë dhe në investimin e bizenseve të huaja në vend e cila do të pasjellë më shumë të hyra në buxhetin e shtetit dhe ndikime pozitive në ekonominë e vendit

i mundësojnë qeverisë të kryejë më shumë investime publike.

**Përfitim jo i drejtpërdrejtë ekonomik:**

Nuk ka efekte buxhetore.

**Ndikime sociale**

Propozimi pritet të sjellë**:**

- Rritje e standardeve të respektimit të të drejtave të njeriut në sistemin e gjykimit;

- Rritja e ndërgjegjësimit të shoqërisë për rolin e këtij instituti.

- Përmirësimi i nivelit të besimit në shoqëritë tregtare, apo persona juridik privatë.

- Promovimi i metodave alternative për zgjidhjen e mosmarrëveshjeve midis palëve.

# Arsyetimi i opsionit të preferuar

* *Zgjidhni opsionin e preferuar,bazuar në analizë.*
* *Shpjegoni arsyetimin tuaj.*

Opsioni i rekomanduar/i preferuar është:

**Opsioni 2**.

Miratimi i një ligji “Për Arbitrazhin” do të ishte opsioni i duhur duke konsoliduar kuadrin ligjor. Projektligji duhet të përmbajë dispozita që rregullojnë si arbitrazhin e brendshëm ashtu edhe ndërkombëtar. Drafti duhet të përmbajë dispozita ku të përfshihen të përshtatura parashikimet e Konventës së Nju Jorkut, konkretisht dispozitat që rregullojnë në parim detyrimin e shtetit për të njohur vendimin dhe marrëveshjen e arbitrazhit, si dhe dispozitat që rregullojnë paraqitjen e kërkesës për njohje dhe shkaqet e refuzimit të njohjes së një vendimi arbitrazhi të huaj. Një mundësi e mirë do të ishte marrja në konsideratë e parashikimeve të ligjit model UNICITRAL, të cilat jo vetëm që nuk bien ndesh me parashikimet e Konventës së Nju Jorkut, por edhe përmirësojnë proçedurat e njohjes së vendimeve të arbitrazhit.

Opsioni i miratimit të një ligji të ri paraqet disa avantazhe në krahasim me opsionet e tjera ndër të cilat përmendim:

* Një nga arsyet që i motivon palët për t’iu shmangur gjykatave shtetërore në zgjidhjen e mosmarrëveshjeve të tyre ekzistuese apo eventuale nga qarkullimi tregtar ndërkombëtar është neutraliteti i arbitrazhit tregtar ndërkombëtar.
* Arsye tjetër e cila konsiderohet si përparësi e arbitrazhit është fleksibiliteti dhe jo-formaliteti i procedurës së arbitrazhit.
* Për palët arbitrazhi është atraktiv si rezultat i shpejtësisë së tij në zgjidhjen e konflikteve që i është besuar për zgjidhje
* Palët e përzgjedhin arbitrazhin si një mënyrë alternative per zgjidhjen e konflikteve e duke pasur në konsideratë shpenzimet e ulëta të procedurës së zgjidhjes së konflikteve para tij.
* Një nga arsyet që i shtynë palët që t’ia besojnë zgjidhjen e mosmarëveshjeve të tyre arbitrazhit është konfidencialiteti (privatësia, jo-publiciteti) i procedurës së tij. Vendimet e arbitrazhit sipas rregullit nuk publikohen, por ato mund të publikohen vetëm nëse palët kanë rënë dakord për një gjë të tillë, apo kur publikimi i vendimit kërkohet nga e drejta e zbatueshme për procedurën e arbitrazhit.
* Mundësia e zgjedhjes së arbitrave nga vetë palët paraqet një përparësi të madhe të arbitrazhit në raport me gjykatat shtetërore.
* Pavarësia e arbitrazhit përbën përparësi dhe nënkupton atë që organet e tjera shtetërore, e në veçanti gjykatat, nuk mund të ndikojnë në punën e tij.
* Njohja dhe ekzekutimi i vendimeve të huaja të arbitrazhit përbën një tjetër përparësi të këtij institucioni kundrejt gjykatave të rregullta.
* Një dobi e rëndësishme është përafrimi i legjislacionit shqiptar me dy konventat e sipërpërmendura.

**Faza e shqyrtimit/vlerësimit**

* *Jepni një përshkrim të përmbledhur të masave të monitorimit dhe të vlerësimit.*
* *Identifikoni kriteret/treguesit për të matur arritjen e qëllimeve ose progresin drejt tyre.*

Monitorimi i zbatimit të projektligjit pas miratimit dhe vlerësimit të progresit, sipas treguesve të riskut, do të kryhet nga Ministria e Drejtësisë.

Monitorimi në nivel makro do të realizohet nga struktura përkatëse përgjegjëse në Ministrinë e Drejtësisë. Kjo njësi përgjegjëse për monitorimin dhe vlerësimin e zbatimit të politikës do të duhet të vleresojë pas disa vitesh, nëse kjo politikë e ndërhyrjes legjislative e propozuar sot, po jep efektet e synuara. Kriteret për matjen e arritjes së qëllimeve apo progresin drejt tyre, nuk janë fikse. Megjithatë për këtë qëllim do të shikohet ecuria e Institucionit të Përhershëm të Arbitrazhit, mënyra sesi ai do të përshtasë zbatimin e ligjit dhe vërejtjet që mund të ngrejë në të ardhmen.

Kriter tjetër do të jetë numri i vendimeve që do të merren nga arbitrat kombëtarë. Po ashtu raportet e organizatave të shoqërisë civile ose organizatave jofitimprurëse lidhur me situatën e zbatimit të ligjit, do të shërbejnë për të parë ecurinë e zbatimit të ligjit në tërësi.

**Raporti i ndikimit të vlerësimit - Shtojca 2/a**

***Tabela: Vlera aktuale neto në total (VAN) - kostot dhe përfitimet me vlerë monetare të përcaktuar në milionë lekë e zbritur për 10 vjet (Vlera aktuale e kostos dhe vlera aktuale e përfitimit); krahasuar me status quo-në*.**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | Viti 1 | Viti 2 | Viti 3 | Viti 4 | Viti 5 | Viti 6 | Viti 7 | Viti 8 | Viti 9 | Viti 10 |
| **Faktori zbritës** |  |  |  |  |  |  |  |  |  |  |
| Kosto për buxhetin – një herë |  |  |  |  |  |  |  |  |  |  |
| Kosto për buxhetin – në vazhdim |  |  |  |  |  |  |  |  |  |  |
| Kosto për biznesin – një herë |  |  |  |  |  |  |  |  |  |  |
| Kosto për biznesin – në vazhdim |  |  |  |  |  |  |  |  |  |  |
| Kosto për grupet e tjera – një herë |  |  |  |  |  |  |  |  |  |  |
| Kosto për grupet e tjera – në vazhdim |  |  |  |  |  |  |  |  |  |  |
| **Kosto në total** |  |  |  |  |  |  |  |  |  |  |
| **Kosto e zbritur në total** = Kosto në total x faktorin zbritës |  |  |  |  |  |  |  |  |  |  |
| Përfitimi për buxhetin – në vazhdim |  |  |  |  |  |  |  |  |  |  |
| Përfitimi për biznesin – një herë |  |  |  |  |  |  |  |  |  |  |
| Përfitimi për biznesin – në vazhdim |  |  |  |  |  |  |  |  |  |  |
| Përfitimi për grupet e tjera – njëherë |  |  |  |  |  |  |  |  |  |  |
| Përfitimi për grupet e tjera – në vazhdim |  |  |  |  |  |  |  |  |  |  |
| Kosto për buxhetin – në vazhdim |  |  |  |  |  |  |  |  |  |  |
| **Përfitimi në total** |  |  |  |  |  |  |  |  |  |  |
| **Përfitimi i zbritur në total** = Përfitimi në total x faktorin zbritës |  |  |  |  |  |  |  |  |  |  |
| **Vlera aktuale e kostos në total** |  |
| **Vlera aktuale e përfitimit në total** |  |
| **Vlera aktuale neto (VAN) =** Vlera aktuale e përfitimit në total – Vlera aktuale e kostos në total |  |

**Raporti i ndikimit të vlerësimit - Shtojca 2/b**

***Tabelë: Vlera aktuale neto në total e çdo opsioni***

|  |  |  |  |
| --- | --- | --- | --- |
| **Opsioni** | **Vlera aktuale në milionë lekë** | | **Vlera aktuale neto në milionë lekë** |
| **Kosto** | **Përfitimi** |
| Opsioni 1 |  |  |  |
| Opsioni 2 |  |  |  |

1. Neni 7 i Ligjit model UNICITRAL [↑](#footnote-ref-1)
2. Neni 8 i Ligjit model të UNICITRAl: Palët do të trajtohen me barazi dhe secilës palë do ti jepet një mundësi e plotë për të paraqitur çështjen e tij. [↑](#footnote-ref-2)
3. Neni 35/1 i Ligjit model të UNICITRAL: Një vendim arbitrazhi, pavarësisht nga vendi në të cilin është marrë, duhet të njihet si i detyrueshëm, dhe nëpërmjet një kërkese me shkrim drejtuar gjykatës kompetente, duhet të detyrojë forcërisht subjektet përkatëse, të detyruar sipas vetë vendimit. [↑](#footnote-ref-3)